Virallinen lehti nro C 320 , 28/10/1996 s. 0190



B4-1000, 1001, 1002, 1003, 1004, 1005 ja 1006/96 Päätöslauselma alaikäisistä väkivallan uhreista Euroopan parlamentti, joka - ottaa huomioon Euroopan unionista tehdyn sopimuksen VI osaston ja erityisesti sen määräykset oikeudellisesta yhteistyöstä ja poliisiasiain yhteistyöstä sekä Europolin perustamisesta, - ottaa huomioon aiemmat päätöslauselmansa lapsen oikeuksista sekä ihmisillä käytävästä kaupasta, - ottaa huomioon Tukholmassa 27. - 31. elokuuta 1996 pidetyssä lasten seksuaalista hyväksikäyttöä kaupallisiin tarkoituksiin vastustaneessa maailmankongressissa hyväksytyn julkilausuman ja toimintaohjelman, - ottaa huomioon YK:n vuoden 1989 yleissopimuksen lasten oikeuksista, - ottaa huomioon Euroopan neuvoston tammikuussa 1996 tekemän yleissopimuksen lasten oikeuksien toteuttamisesta, - ottaa huomioon vuonna 1950 tehdyn Euroopan yleissopimuksen ihmisoikeuksista, - ottaa huomioon neuvoston syyskuussa 1996 antaman julkilausuman lasten seksuaalisesta hyväksikäytöstä, - ottaa huomioon Wienissä 10. - 11. kesäkuuta 1996 annetun julistuksen naisilla käytävästä kaupasta, - ottaa huomioon neuvoston aiemmat asiaa koskevat päätöslauselmat ja julkilausumat, A. ottaa huomioon, että lapsen koskemattomuus on pyhä asia ja että lasten seksuaalista hyväksikäyttöä ei voida sallia eikä hyväksyä, B. ottaa huomioon, että pedofilian, lapsilla käytävän kaupan ja seksuaalisen hyväksikäytön vitsaus lisääntyy koko ajan, ei ainostaan erillisinä tapauksina vaan myös erittäin väkivaltaisten ylikansallisten verkostojen ja seksiturismin välityksellä, C. katsoo, että Euroopan toimielinten on otettava uudelleen tarkasteltavaksi nykyisten toimiensa tehokkuus lasten tilanteen parantamiseksi, 1. Jakaa uhrien perheiden kärsimyksen ja antaa tunnustuksensa heidän osoittamansa rohkeuden ja arvokkuuden johdosta; 2. Katsoo, että lasten seksuaalisen hyväksikäytön vastustamisen on oltava ehdottomalla etusijalla kaikissa valtioissa ja näihin pyrkimyksiin on myös Euroopan unionin liityttävä; 3. Toteaa, että yksittäisten valtioiden toiminnan mahdollisuudet asiassa ovat rajalliset, ja pyytää tämän vuoksi jäsenvaltioita tekemään ehdotuksia yhteisistä toimista sellaisen selkeän ja yhdenmukaisen oikeudellisen kehyksen luomiseksi, joka mahdollistaisi oikeudellisen yhteistyön ja poliisialan yhteistyön, jolla voitaisiin hajottaa järjestäytyneet lapsiprostituutioverkostot ja valvoa tämän kehyksen asianmukaista täytäntöönpanoa, myös silloin kun seksuaalista hyväksikäyttöä harjoittavat jäsenmaiden kansalaiset kolmansissa maissa; 4. Pyytää, että lapsiin kohdistuvan seksuaalirikollisuuden vastustamiseksi käynnistetään maailmanlaajuinen yhteisön toimintaohjelma, joka saa käyttöönsä riittävät varat ja jonka avulla vastustetaan lapsiin kohdistuvaa seksuaalirikollisuutta ja erityisesti pannaan täytäntöön Tukholman julkilausumassa vaadittuja toimenpiteitä sekä kehitetään maailmanlaajuisia strategioita lapsiin kohdistuvan seksuaalirikollisuuden ehkäisemiseksi, vastustamiseksi ja poistamiseksi sekä yhteisön alueella että sen ulkopuolella; 5. Pyytää komissiota, neuvostoa ja jäsenvaltioita niille kullekin kuuluvan toimivallan rajoissa toteuttamaan seuraavat toimenpiteet: i) Euroopan unionista tehdyn sopimuksen K.3 artiklaan perustuvien yhteisten toimien hyväksyminen, jolla perustetaan keskitetty rekisteri siepatuista tai kadonneista lapsista, kun eurooppalaista tietojärjestelmää koskevan yleissopimuksen valmistumista joudutaan vielä odottamaan, ii) riittävän rahoituksen myöntäminen Europolille, jotta se voi taata rikollisverkostojen aktiivisen seurannan järjestäytynyttä, erityisesti lapsia koskevaa rikollisuutta koskevien kokemusten ja tietojen erikoistuneella vaihdolla, iii) oikeudellisen yhteistyön ja poliisiasiain yhteistyön parantaminen, jotta niin jäsenvaltioiden alueella kuin niiden ulkopuolellakin pedofiilien toiminta tunnistetaan asianmukaisesti ja sitä arvioidaan samoin perustein, iv) lapsiin kohdistuvien seksuaalirikosten käsittelyyn erikoistuneiden tuomareiden ja poliisien kouluttaminen täytäntöönpantavien koulutusohjelmien avulla, v) kokeiluhankkeen täytäntöönpano Euroopan unionin toimesta ja riittävän rahoituksen myöntäminen siihen, jotta voidaan kiireellisesti tutkia, kartoittaa ja ennaltaehkäistä alaikäisten seksuaalista hyväksikäyttöä ja lasten huonoa kohtelua, erityisesti silloin kun se liittyy pedofiiliverkostojen toimintaan, internetiin ja muihin tietotekniikan muotoihin; 6. Kehottaa komissiota edistämään ja tukemaan kansallisella ja Euroopan tasolla erikoistuneiden kansalaisjärjestöjen perustamista ja rahoitusta, jotta voitaisiin helpottaa yhteensovittamista, ehkäisyä ja tiedonvälitystä Euroopan tasolla; 7. Kehottaa Euroopan unionin jäsenvaltioita ryhtymään kiireellisiin ja konkreettisiin toimiin seksiturismia vastaan niin lähtövaltioiden kuin kohdevaltioidenkin tasolla; 8. Kehottaa kaikkia jäsenvaltioita ratifioimaan Yhdistyneiden kansakuntien yleissopimuksen lasten oikeuksista ja toteuttamaan sitä; 9. Kehottaa jäsenvaltioita varmistamaan, että erityisesti järjestelmällisen vuoropuhelun yhteydessä jäsenyyttä hakevien kolmansien maiden kanssa tehtävä yhteistyö ja yhteensovittaminen lapsilla käytävää kauppaa ja heidän hyväksikäyttöään koskevissa asioissa ovat yksi tärkeimmistä kysymyksistä, mutta myös ja ennen kaikkea selkeä ennakkoedellytys; 10. Pyytää hallitusten välistä konferenssia sisällyttämään tulevaan uudistettuun perustamissopimukseen alaikäisten ihmisoikeuksia koskevan kohdan; 11. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden hallituksille.